RESOLUCIÓN do 27 de febreiro de 2009 pola que se convocan cursos de formación telepresencial para o persoal ao servizo das entidades locais de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 16/03/2009

O programa de actividades formativas da Escola Galega de Administración Pública (EGAP) para o ano 2009 foi aprobado polo Consello Reitor, de conformidade co artigo 6.2º da Lei 4/1987, do 27 de maio, modificada pola Lei 10/1989, do 10 xullo.
A Escola Galega de Administración Pública (EGAP) e a Dirección Xeral de Calidade e Avaliación das Políticas Públicas colaboran na prospección de proxectos innovadores formativos vinculados ao uso das novas tecnoloxías. Froito desta colaboración ponse en marcha unha experiencia piloto pioneira de formación telepresencial en tecnoloxías da información, en ofimática e en idiomas.
A plataforma sobre cal se apoia o piloto integra as potencialidades da videoconferencia con outros servizos virtuais avanzados e ferramentas para compartir ordenadores, escritorios e aplicacións en modo remoto. Este proxecto explota ao máximo as capacidades da tecnoloxía para poñelas ao servizo da comunicación e a xestión do coñecemento entre grupos dispersos, mantendo a interactividade e a relación ao vivo e en directo entre o profesor e o alumno. A interactividade da plataforma utilizada, a calidade dos instrutores e a eficiencia da metodoloxía docente ponse ao servizo dos alumnos para facer da aprendizaxe una experiencia apaixonante.
RESOLVO:
Convocar os cursos de formación telepresencial a través do canal interactivo de formación para persoal ao servizo das entidades locais de Galicia, cuxas bases, características e contido son detallados nos anexos desta resolución.
Santiago de Compostela, 27 de febreiro de 2009.
Carlos Suárez-Mira Rodríguez
Director da Escola Galega de Administración
Pública
ANEXO I
Bases.
Primeira.-Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas con destino na Administración local de Galicia que se encontren en situación de servizo activo, incapacidade temporal por maternidade ou excedencia polo coidado dun fillo ou dun familiar e que reúnan os requisitos establecidos para cada un dos casos no anexo II. No caso dos funcionarios con habilitación de carácter estatal, a situación de expectativa de destino equipárase para estes efectos á de servizo activo, pero terán preferencia os funcionarios que se encontren nesta última situación fronte aos primeiros.
Toda persoa solicitante que ao inicio do curso se encontre en situación de baixa laboral por incapacidade temporal quedará automaticamente excluída da listaxe do persoal seleccionado.
Segunda.-Características das actividades de formación.
A plataforma utilizada para impartir as actividades convocadas desenvolveuse utilizando a tecnoloxía multimedia, integrando imaxe, voz e datos, para ofrecer ao alumno todas as vantaxes da formación presencial pero aproveitando tamén todas as vantaxes da educación a distancia. En definitiva, a experiencia do alumno será como asistir a unha clase presencial pero a través dunha plataforma web. A plataforma ofrece dúas modalidades de traballo, en directo e en diferido en tres temáticas distintas: inglés, ofimática e tecnoloxía. A seguir descríbense as características das actividades convocadas:
Actividades en directo:
-Son cursos de formación telepresencial a través dun canal interactivo de formación tecnolóxica que ofrece unha serie de clases en tempo real a través da internet.
-A plataforma combina imaxe e son e permite aos asistentes ás sesións en directo manter contacto visual co instrutor quen, pola súa vez, lles activará o micrófono para a súa intervención cando sexa preciso.
-A comunicación en tempo real entre todos os participantes faise a través de diferentes vías como a voz, o chat, barra de ferramentas de escritura, activación de botóns que representan accións, etc.
-Ademais, o instrutor ten a posibilidade de compartir cos asistentes calquera aplicación, documento ou mesmo o seu propio escritorio.
-O instrutor está nun laboratorio de formación e os alumnos en calquera ordenador con conexión á internet. Desta forma os alumnos e os instrutores poden interactuar e compartir programas e ficheiros a través de vídeo (con webcam) e voz (con micrófono) e todos os mecanismos xa descritos.
-A duración habitual dos cursos é de 20 horas ou 10 sesións.
-A duración habitual das sesións é de 120 minutos.
Actividades en diferido:
-Os cursos en diferido emítense, igual que os cursos en directo, nunha serie de días e horas concretos.
-A través deles, o alumno poderá visualizar as gravacións das sesións que xa se emitiron en directo por completo, incluíndo as explicacións do profesor, as achegas dos alumnos, etc.
-Nos cursos en diferido, o alumno non poderá intervir nin interactuar co profesor ou os compañeiros, por tratarse dunha gravación.
-De xeito complementario, existe a posibilidade de que o alumno se inscriba na videoteca, a través da cal poderá acceder as gravacións de todas as emisións realizadas, en calquera momento.
Terceira.-Requisitos para o acceso á plataforma e aos cursos.
Para acceder á plataforma e aos cursos só se necesita:
Como requisitos xerais:
1. Acceso á internet de banda larga.
2. Dispositivos de entrada e saída de audio.
3. Un ordenador con non menos de 512 Mb de memoria RAM .
Ademais, os seguintes requisitos específicos:
-Sistemas operativos: Windows 98, Me, NT, 2000, XP ou Vista.
-Procesador: Intel x86 (Pentium 400MHZ ou superior) ou procesador equivalente.
-Navegador: Internet Explorer 6.0 ou posterior. Mozilla 1.6 ou posterior.
-JavaScript e cookies habilitados no navegador.
-Tarxeta de son e auriculares con micrófono integrado.
-Permisos suficientes para poder instalar o control ActiveX da plataforma.
-Acceso á internet. Para poder acceder sen problemas ás sesións dos cursos, a súa velocidade de acceso á internet deberá de ser igual ou superior aos seguintes valores mínimos: 128 kbps de velocidade de baixada e 100 kbps de velocidade de subida. Para comprobar a súa velocidade de acceso á internet pode utilizar o seguinte enlace
http://www.internautas.org/testvelocidad/
e executar a proba de velocidade que se mostra.
Se non se cumpren os requisitos antes mencionados, non se poderá acceder aos cursos polo que é imprescindible que se verifique que se dispón dun equipamento apropiado para realizar estas actividades. No caso de que unha persoa seleccionada para o curso non dispoña dun equipamento que cumpra estes requisitos técnicos, debe renunciar ao curso, comunicándoo por escrito antes do inicio do curso.
A EGAP disporá na súa páxina web de instrucións precisas para verificar que se cumpren os mencionados requirimentos técnicos, así como información relativa ao acceso ás sesións, rexistro previo, instalacións precisas etc. Calquera dúbida ou consulta respecto destas cuestións poderá ser remitida ao correo electrónico elearning.egap@xunta.es.
Os cursos realizaranse coa duración e condicións que para cada un deles se indican no anexo II. A información será actualizada e ampliada na páxina web da EGAP, <
http://egap.xunta.es>.
A participación nos cursos que teñan lugar en horario de traballo quedará condicionada á autorización das persoas responsables dos respectivos centros directivos.
Cuarta.-Solicitudes.
a) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP <
http://egap.xunta.es>
, non sendo admisibles outras formas de solicitude. Faise recomendable facilitar conta de correo electrónico e teléfono móbil para enviar mensaxes aos candidatos.
b) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecidas no punto anterior ou sexan presentadas fóra de prazo.
c) As persoas solicitantes deberán dispor dun equipamento informático que cumpra os requisitos técnicos sinalados na base 3.
d) As solicitudes cubertas adecuadamente entenderanse presentadas na EGAP no enderezo da internet
http://egap.xunta.es/matrícula
, unha vez que se complete correctamente o proceso de matriculación.
e) No caso de que os interesados necesiten presentar documentación complementaria que acredite circunstancias específicas para os efectos da selección, poderán remitir á EGAP unha copia do formulario de matrícula e a devandita documentación por fax ao número 881 99 73 88 ou correo electrónico ao enderezo
, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
f) O prazo de presentación de solicitudes rematará o 30 de marzo de 2009.
g) Non está permitida a realización de cursos que teñan simultaneidade de horarios nunha ou varias sesións das actividades. Cando un alumno teña coñecemento de que foi seleccionado a un curso que teña coincidencia horaria con outro ao cal xa foi seleccionado, debe renunciar a un deles. No caso de que se comprobe con posterioridade a realización simultánea de varias actividades, non se expedirá certificación de ningunha delas e o alumno non poderá participar noutros cursos durante o prazo dun ano desde que se detecte este feito.
h) Os formularios poderán ser obtidos e cubertos ata as 14.00 horas da data de finalización dos prazos de presentación de solicitudes.
i) En caso de dúbida, dificultades técnicas ou necesidade de máis información respecto das solicitudes, poderán dirixirse á EGAP a través do enderezo de correo electrónico
ou fax 881 99 73 88, que adoptará as medidas necesarias para facilitar a presentación de solicitudes.
Quinta.-Criterios de selección.
a) Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro) e, de ser o caso, os criterios específicos que se establezan para cada acción formativa sinalados no anexo II.
Para os efectos do previsto no punto segundo, a liña 4ª da citada resolución, o baremo que se empregará para a selección establecese sobre unha base de 100 puntos, dos cales o 80% estarán vencellados ao número de horas de formación recibidas nos dous últimos anos e o 20% restante á antigüidade na Administración de acordo coa fórmula que se a empregue, que se publicará na páxina web da EGAP.
De haber empate, desfarase de acordo co resultado do sorteo a que se refire o artigo 9 do Regulamento de selección de persoal da Administración da Comunidade Autónoma de Galicia, aprobado polo Decreto 95/1991, do 20 de marzo.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Aplicarase o criterio de non preferencia para aqueles solicitantes que nas convocatorias do ano 2008, incorresen nalgunha das incidencias que nelas se regulaban, como a renuncia fóra de prazo e abandono non xustificados e a falsidade ou ocultación de datos persoais. Estes solicitantes só accederán ás actividades se quedan prazas vacantes.
d) Nos cursos que teñan varias edicións, terá preferencia na selección efectuada para cada unha das localidades programadas o persoal que teña o seu posto de traballo nelas.
e) A EGAP poderá solicitar en calquera momento aos centros directivos de que dependan os solicitantes ou á xefatura de persoal da entidade correspondente documentación acreditativa da veracidade dos datos contidos na solicitude e, en especial, un informe acreditativo da adecuación do perfil do solicitante ao contido do curso nas accións formativas específicas.
f) Así mesmo, poderá ser solicitado o asesoramento dos profesores na materia dos cursos cando sexa conveniente para unha mellor selección e a homoxeneización do grupo de alumnos, para o que poderán ser establecidas probas previas de nivel.
g) No caso de que non haxa un suficiente número de solicitantes que cumpran os requisitos nalgún curso, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente anticipación para que teña lugar unha adecuada selección das novas persoas candidatas.
Sexta.-Publicación das relacións do persoal seleccionado.
a) A EGAP publicará no taboleiro de anuncios da páxina web da EGAP
http://egap.xunta.es unha relación provisional das persoas seleccionadas para participar en cada curso, así como un número adecuado de reservas de acordo co disposto no artigo 59.6º b
) da Lei de réxime xurídico das administracións públicas e do procedemento administrativo común. Ademais, para unha maior difusión serán informados da súa selección a través do correo electrónico e mensaxe telefónica a quen facilite os seus datos na solicitude. As persoas que non figuren nesta relación ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria.
b) A EGAP publicará no taboleiro de anuncios da páxina web da EGAP
http://egap.xunta.es
a listaxe definitiva de admitidos ao curso.
c) O persoal preseleccionado só poderá renunciar ao curso por causas xustificadas sempre que se acredite o feito alegado a través da documentación pertinente. Neste caso será causa suficiente a de non dispoñer dun ordenador ou conexión á internet adecuada para a realización dos cursos.
A renuncia, xunto co documento acreditativo, debe ser comunicada por escrito á EGAP, por fax ao número 881 99 73 88 ou correo electrónico local.egap@xunta.es, cunha anticipación de 3 días hábiles anteriores ao inicio do curso co fin de cubrir a vacante. A renuncia fóra de prazo ou non acreditada documentalmente a causa que a produce, suporá a exclusión do seleccionado nas convocatorias durante o prazo dun ano contado desde a data de finalización do curso, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
d) Non serán admitidos en ningún caso cambios ou substitucións entre as persoas seleccionadas.
Sétima.-Asistencia aos cursos.
a) Durante a celebración das actividades formativas levarase un control permanente de asistencia a través dos sistemas que se establezan para o efecto a través da plataforma.
b) É obrigatoria a asistencia con puntualidade a todas as sesións dos cursos. Unicamente se poderán autorizar ausencias xustificadas que non poderán superar o 15% das horas lectivas. A ausencia, aínda xustificada, superior ao 15% do total das horas lectivas suporá a perda do dereito á expedición do diploma no caso de que se opte pola modalidade de curso con certificado de aproveitamento.
Oitava.-Certificados.
Existen dúas modalidades de seguimento deste curso: con certificado de aproveitamento ou sen el. A EGAP tan so expedirá certificado a aquelas persoas que asistan ao curso e, ademais, superen a avaliación que se estableza. As persoas que non se acollan ao sistema de avaliación non recibirán certificado ningún.
O certificado de aproveitamento expedirase aos alumnos que soliciten esta modalidade e requirirá como mínimo cumprir o mínimo de asistencia establecido na actividade, non inferior ao 85%, a superación do sistema de avaliación presencial que se determine para cada actividade, do cal se terá coñecemento antes do comezo da actividade formativa, e o pagamento previo o do importe da matrícula. No caso de non superar as probas, tampouco se facilitará certificado de asistencia nin se devolverá o importe satisfeito nese concepto.
Para que quede coñecemento e constancia no seu expediente, as persoas participantes nos cursos terán que facilitar unha copia das certificacións recibidas aos servizos de persoal do centro directivo a que estean adscritos.
Novena.-Importe da matrícula.
O importe da matrícula é de 50  para aqueles alumnos que opten pola modalidade de curso con expedición de certificado de aproveitamento. O mencionado importe deberá ser aboado con anterioridade ao inicio do curso e dá dereito á realización das probas de avaliación que se establezan en cada curso unha vez finalizado este e cumprido o tempo mínimo de asistencia do 85% da duración da actividade. A superación do exame dará lugar á expedición do correspondente certificado.
A EGAP informará, a través da páxina web e tamén vía e-mail, do mecanismo para facer efectivo o importe da matrícula para aquelas persoas que resulten seleccionadas e opten por esta modalidade e fixará un prazo para facelo efectivo, sempre anterior ao inicio do curso. Os alumnos que non aboen o mencionado importe dentro do prazo establecido non terán dereito a acceder ao exame nin á expedición do mencionado certificado, e considerarase que optan pola modalidade de curso sen dereito a certificado.
A EGAP non procederá en ningún caso á devolución das cantidades aboadas mesmo no caso de que se abandone o curso ou non se supere a proba de avaliación final que se estableza.
Décima.-Facultades da EGAP.
a) A EGAP resolverá aquelas incidencias que poidan producirse no desenvolvemento e a xestión dos cursos, e pode suprimir algún, ampliar novas edicións da programación ou programar outros cursos diferentes cando así veña exixido por circunstancias que afecten a súa organización ou docencia. Así mesmo, corresponde á EGAP prover canto sexa necesario para a execución e cumprimento desta resolución.
b) A execución material das accións queda condicionada á existencia de crédito orzamentario adecuado e dispoñible e a autorización correspondente do gasto.
c) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
d) A EGAP poderá modificar o desenvolvemento e os contidos dos cursos, as datas e os lugares, así como resolver todas as continxencias que poidan xurdir. Todas as modificacións que afecten o desenvolvemento dos cursos serán anunciadas na páxina web da escola.
Ver referencia pdf "05200D010P040.PDF"
Canal: inglés.
Ver referencia pdf "05200D010P040.PDF"
Canal: ofimática.
Ver referencia pdf "05200D011P044.PDF"
Canal: ofimática.
SERVICIO GALEGO DE PROMOCIÓN DA IGUALDADE DO HOME
E DA MULLER